Rapport tal-GRECO, fi ħdan il-Kunsill tal-Ewropa nnota passi pożittivi li ħadu l-awtoritajiet Maltin fit-tisħiħ tas-sistema ġudizzjarja ta' pajjiżna. Fil-fatt ir-rapport tal-Grupp ta' Stati Kontra l-Korruzzjoni ppubblikat illum, jirrimarka li l-Kummissjoni għall-Amministrazzjoni tal-Ġustizzja ppreseduta mill-President tar-Repubblika għandha f'idejha l-proċeduri għad-dixxiplina tal-membri tal-ġudikatura u li l-Parlament m'għadux involut fit-tneħħija ta' ġudikant. Ir-rapport tal-GRECO, isemmi t-taħriġ obbligatorju li jinkludi l-etika fost il-membri tal-ġudikatura u hawnhekk jingħad li Malta bdiet timplimenta din ir-rakkomandazzjoni. Il-GRECO jsemmi wkoll l-Uffiċċju tal-Kummissarju għall-Istandards fil-Ħajja Pubblika li ħoloq dan il-Gvern u jinnota li sar progress fir-reviżjoni tal-kodiċi tal-etika għall-membri parlamentari. Ir-rapport jgħid li l-abbozz tal-kodiċi tal-etika għad-deputati jindirizza bosta mir-rakkomandazzjonijiet li għamel il-Kunsill tal-Ewropa u għalhekk f'dan ir-rigward Malta qed timplimenta din ir-rakkomandazzjoni favur iżjed trasparenza u kontabilità. Dan huwa t-tieni rapport pożittiv fuq Malta f'erbat ijiem maħruġ mill-Kunsill tal-Ewropa. Nhar il-Ħamis li għadda, rapport tal-Moneyval qal li Malta għamlet progress sinifikanti fil-ġlieda kontra l-ħasil ta' flus u l-finanzjament tat-terroriżmu. F'rapport li ġie ppubblikat minn sensiela ta' rapporti oħra tal-Moneyval, jingħad li b'mod ġenerali, Malta laħqet il-kriterji stabbiliti mill-istituzzjoni tal-Kunsill tal-Ewropa wara għadd ta' riformi mbuttati wkoll fl-aħħar xhur taħt l-amministrazzjoni tal-Prim Ministru Robert Abela.